‘হলমার্ক’-এর মামলা হতে হবে দুটোই। একটি হচ্ছে জালিয়াতির জন্য। অর্থাত্ জালিয়াতি করে ব্যাংক থেকে ঋণ নেয়ার জন্য। কাগজপত্র-ডক্যুমেন্ট ছাড়া, অস্তিত্বহীন প্রতিষ্ঠানের নামে টাকা নিয়ে নেয়ায় যে জালিয়াতি সংঘটিত হয়েছে তার বিরুদ্ধে মামলা হবে। সেটা যথারীতি ‘দুদক’ করেছে। লোকজন গ্রেফতার হচ্ছে, রিমান্ড চলছে। এই হচ্ছে একদিক। এতে বিচারে যদি ‘দুদক’ তথ্য প্রমাণ দিয়ে কোর্টকে বোঝাতে পারে তাহলে সংশ্লিষ্টদের সাজা হবে-জেল ও জরিমানা। মানি লন্ডারিং প্রিভেনশন আইনে এই দুটোই আছে। কিন্তু মুশকিল হচ্ছে টাকা আদায় তো হল না। অথচ দেশের মানুষ চায়, ব্যাংক চায় টাকাটা উদ্ধার হোক। কিন্তু উদ্ধার হবে কী করে? যে ঋণ ‘হলমার্ক’ নিয়েছে বলে মিডিয়ায় বলা হচ্ছে তার তো কোন কাগজপত্র-ডক্যুমেন্ট নেই। একটি ঋণের টাকা তোলার আগে ব্যাংক প্রচুর সংখ্যক ‘চার্জ ডক্যুমেন্ট’ সই করিয়ে নেয় ঋণগ্রহীতার কাছ থেকে। যেহেতু বেশিরভাগ জালিয়াতির ঘটনা তাই ‘চার্জ ডক্যুমেন্ট’ সই করা নেই ঋণগ্রহীতার। ঋণের সিকিউরিটি হিসাবে প্রাইমারি সিকিউরিটি লাগে, লাগে কোলেটারেল সিকিউরিটি। মিডিয়া রিপোর্ট অনুযায়ী এসবের অনেক কিছুই নেই। এর অর্থ এইসব ঋণ হলমার্কের নয়। অতএব প্রথমে চার্জ ডক্যুমেন্টগুলো সই করিয়ে নিয়ে ঋণের ‘স্বীকৃতি’ আদায় করতে হবে হলমার্কের মালিক অথবা সংশ্লিষ্টদের কাছ থেকে। শত শত কাগজ ও ডক্যুমেন্টে তার সই লাগবে। তারপর লোনগুলোকে সিকিউরিটাইজ করতে হবে যথাযথ মর্টগেজ নিয়ে। সম্পত্তি চিহ্নিত করতে হবে, তার ভ্যালুয়েশন করতে হবে, মালিকানার নিশ্চয়তা পেতে হবে। যতদূর জানা যাচ্ছে এসবের অনেক কিছুই হয়নি। হলেই কী মামলা হয়ে যাবে?